รมว.สาธารณสุข ยืนยันพร้อมรับนักท่องเที่ยวจากจีน มั่นใจคนไทยมีภูมิคุ้มกันโรคโควิด-19 แล้ว
นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข เปิดเผยถึงการเตรียมพร้อมรับการเดินทางของนักท่องเที่ยวจีนในรูปแบบเป็นหมู่คณะหรือกรุ๊ปทัวร์ ที่จะเริ่มเดินทางมาท่องเที่ยวประเทศไทยในวันพรุ่งนี้เป็นวันแรกว่า มีความพร้อมอย่างเต็มที่  โดยหลังจากการเปิดประเทศในเดือนตุลาคมปีที่ผ่านมา พบว่าคนไทยมีอัตราการติดเชื้อและเสียชีวิตจากโรคโควิด -19 ลดน้อยลงเป็นลำดับ แสดงให้เห็นว่าชาวไทยมีภูมิคุ้มกันพอสมควร  ทั้งยังได้รับความร่วมมือจากประชาชนในการฉีดวัคซีนเข็มกระตุ้นเข็มที่ 4-5  จึงทำให้วิถีชีวิตกลับเข้าสู่ภาวะปกติได้ ขณะที่หลังจากเริ่มเปิดประเทศรับนักท่องเที่ยวจีนเข้ามาตั้งแต่วันที่ 8 มกราคม ก็สามารถรองรับสถานการณ์ต่าง ๆ ได้ดี นายอนุทินกล่าวเพิ่มเติมว่า ขณะนี้หลายพื้นที่เต็มไปด้วยนักท่องเที่ยว คนไทยทุกคนจึงต้องมีความพร้อมเพราะนับเป็นโอกาสดีในการสร้างงาน สร้างรายได้  โดยเฉพาะในภาคการท่องเที่ยว ที่จะช่วยฟื้นฟูเศรษฐกิจของไทยให้กลับมาอีกครั้ง